31977R1516
L 169/12
JURNALUL OFÍCIAL AL UNIUNII EUROPENE
REGULAMENTUL (CEE) NR. 1516/77 AL COMISIEI
din 6 iulie 1977
de modificare a Regulamentului (CEE) nr. 776/73 privind înregistrarea contractelor și transmiterea datelor în sectorul hameiului
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1696/71 al Consiliului din 26 iulie 1971 privind organizarea comună a pieței în sectorul hameiului (1), modificat ultima dată de Regulamentul (CEE) nr. 1170/77 (2), în special articolul 12 alineatul (8) și articolul 18,
întrucât Regulamentul (CEE) nr. 1696/71 prevede, la articolul 12 alineatul (3), că, în regiunile Comunității în care grupările recunoscute de producători asigură propriilor membri un venit echitabil și administrează oferta în mod rațional, ajutorul se acordă numai acestor grupări;
întrucât regulamentul menționat anterior dispune ca, la propunerea Comisiei bazată pe comunicările statelor membre, Consiliul să stabilească lista acestor regiuni; întrucât este necesar, prin urmare, să se prevadă ca statele membre să indice Comisiei regiunile care îndeplinesc condițiile menționate anterior;
întrucât, pentru a permite Consiliului să stabilească lista cu aceste regiuni pentru fiecare recoltă, înaintea primelor operațiuni de cultură, comunicările statelor membre trebuie să parvină Comisiei în timp util;
întrucât este necesar ca, înainte de fiecare recoltă, Comisia să fie în măsură să actualizeze repartizarea soiurilor de hamei cultivate în Comunitate în grupele de soiuri prevăzute la articolul 12 alineatul (5) din Regulamentul (CEE) nr. 1696/71;
întrucât Regulamentul (CEE) nr. 1696/71 prevede în articolul 12 alineatul (5) că se iau în considerare, la calcularea ajutorului, în special încasările realizate la nivelul grupărilor recunoscute de producători; întrucât, prin urmare, este necesar ca statele membre să comunice datele lor, separându-le în funcție de proveniența lor de la grupări sau de la producători individuali;
întrucât este indicată completarea în același mod a Regulamentului (CEE) nr. 776/73 al Comisiei din 20 martie 1973 privind înregistrarea contractelor și transmiterea datelor în sectorul hameiului (3), modificat ultima dată de Regulamentul (CEE) nr. 209/77 (4),
întrucât măsurile prevăzute în prezentul regulament sunt în conformitate cu avizul Comitetului de gestionare a hameiului,
ADOPTĂ PREZENTUL REGULAMENT:
Articolul 1
Următorul articol 3a se inserează în Regulamentul (CEE) nr. 776/73:
„Articolul 3a
Fiecare stat membru comunică anual:
(a)
înainte de data de 1 februarie a anului recoltei pentru care se poate acorda ajutorul la producție, lista cu regiunile prevăzute la articolul 12 alineatul (3) primul paragraf din Regulamentul (CEE) nr. 1696/71;
(b)
înainte de data de 31 martie a anului recoltei pentru care se poate acorda ajutorul, soiurile de hamei cultivate pe suprafețele înregistrate prevăzute la articolul 13 din Regulamentul (CEE) nr. 1696/71 în baza recoltei precedente, precum și conținutul lor în acid alpha.”
Articolul 2
Articolul 4 alineatul (1) primul paragraf și articolul 6 primul paragraf din Regulamentul (CEE) nr. 776/73 se completează după cum urmează:
„și separându-le după grupări recunoscute de producători și după producătorii individuali”.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 iulie 1977.